**СӘЛӘТЛЕ БАЛАЛАР БЕЛӘН ЭШЛӘҮ**

***Ф.Г.Закирова, Ф.Р.Дәүләтшина,***

***татар теле һәм әдәбияты укытучылары,***

***“5 нче урта гомуми белем бирү мәктәбе”,***

***Чистай шәһәре***

Сәләт – мәдәни кыйммәткә ия булырлык нәрсәләр тудыра алу сыйфаты. Ә сәләтле булу – шул мөмкинлеккә ия булу ул.

Сәләтле һәм талантлы балаларны мөмкин кадәр алдан танып белү, аларның үсешен тәэмин итү, тәрбияләү – мәгариф системасын камилләштерүнең төп бурычы. Сәләтле балалар үстерү һәм тәрбияләү җәмгыятьнең иҗади потенциалын үстерүгә, фән-техника прогрессына, культура үсешенә китерә. Алар белән тиешле эш оештыру күп иҗади көч сорый, белем эчтәлеген яңартуны, укыту методларын камилләштерүне, яхшыртуны, эзләнүне, һөнәри осталыкны үстерүне таләп итә.

Балаларның акыл үсеше, фикерләү дәрәҗәсе, рухи дөньясы, психик һәм физиологик халәте, эчке кичерешләре бер үк дәрәҗәдә түгел, һәр кешенең үз кимчелекләре һәм үз өстенлекләре бар, һәр шәхес үзенчәлекле һәм кабатланмас. Моны укытучы хәтереннән чыгармаска тиеш. Укучыларның эшчәнлекләре нинди дәрәҗәдә булуга карамастан, аларның һәркайсына да сыйфатлы белем бирү мөһимлеге көчәя. Сыйныфтагы сәләтле балалар өчен, сыйныфташлары белән тигезләп кенә калмыйча, үстерелешле темпта, тирәнрәк үзләштерү таләп ителгән ысуллар куллану шарт.

Сәләтне үстерү өчен балаларның фәннәр буенча биремнәре һәм үзләре алдына куелган бурычларны эзлекле һәм системалы үтәүләренә ирешү сорала.

Сәләтле балалар белән эшләүне, билгеле, төркемнәр һәм аерым балалар белән эш алып бармыйча, һәр шәхеснең табигый мөмкинлекләрен ачу да, аларны үстерү дә мөмкин түгел.

Һәр уңышка ирешүнең сәләт-талант нәтиҗәсе генә түгел, ә тырышлык

нәтиҗәсе икәнен беләбез. Баланың сәләтен дөрес юнәлештә үстергәндә ул

берничә өлкәдә үзенең талантын күрсәтә ала.

Укытучыга балаларның ни дәрәҗәдә сәләтле булуын белү бик мөһим. Аннан шуның нигезендә билгеле бер эш формалары һәм алымнары булдырырга һәм аларны көндәлек эштә кулланырга кирәк.

Мәктәптә сәләтләре төрле булган балалар бергә укытыла. Укытучы күп вакытын уртача һәм йомшак балаларга сарыф итү сәбәпле, көчлеләрнең акыл сәләте үсешенә әллә ни этәргеч бирә алмый. Әкренләп сәләтле балалар да эшләү темпын киметәләр, шуңа күрә сәләтле балалар белән индивидуаль эшләү зарури. Төркемнәргә бүлеп эшләтү дә уңай нәтиҗәләр бирә. Сәләтле укучыларга, нигездә, катлауландырылган биремле күнегүләр, уйландыра торган, яшерелгән җаваплы эшләр башкару укуга кызыксындыру уята.

Татар теле һәм әдәбияты укытуны камилләштерү, укучыларның белемгә омтылышын көчәйтү, зыялы шәхесләр тәрбияләү, һәм, иң мөһиме, араларыннан аеруча сәләтле укучыларны сайлап алу максатыннан һәр елны район һәм республикабызда фән олимпиадалары, фәнни конференцияләр, түгәрәкләр, факультатив дәресләр уздырылуы зур әһәмияткә ия.

Сәләтле балалар белән эшләү безнең мәктәп эшчәнлегенең иң мөһим юнәлешләренең берсе булып тора. Сәләтле балалар һәр мәктәптә дә бар. Без аларны һәрвакыт игътибар үзәгендә тотабыз һәм аларның бу сыйфатларын тагын да үстерергә тырышабыз. Сәләтле балалар белән эшләүнең төп максаты: һәр укучының сәләтен, иҗади башлангычын үстерү. Мондый укучылар белән эшләгәндә эзләнергә, яңа мөмкинлекләрдән файдаланырга туры килә.

**Кулланылган әдәбият исемлеге:**

1. Хуҗиәхмәтов, Ә.Н. Тәрбия – мәңгелек фәлсәфә: Югары һәм махсус урта уку йортлары өчен педагогикадан уку ярдәмлеге. – К.: Мәгариф, 2001.
2. Мәхмүтов, М.И. Мәктәптә мөстәкыйльлек тәрбияләү. – К.: Мәгариф, 1964.